אִם-לא תִשְׁמַע בְּקול ה' אֱלהֶיךָ לִשְׁמר לַעֲשׂות אֶת-כָּל-מִצְותָיו וְחֻקּתָיו אֲשֶׁר אָנכִי מְצַוְּךָ הַיּום. וְזֶה בְּלִי סָפֵק כַּאֲשֶׁר הוּמְרָה שְׁמִירַת מִצְות הַתּורָה בְּמִנְהָגִים שׁונִים וְזוּלָתָם, וְהֻסַּג אָחור מִשְׁפָּט, וְכֵן אַחַר שֶׁאָמַר "יולֵךְ ה' אתְךָ וְאֶת מַלְכְּךָ" (פסוק לו) שֶׁהוּא הַחֵלֶק הַשֵּׁנִי, חָזַר וְאָמַר "כִּי לא שָׁמַעְתָּ בְּקול ה' אֱלהֶיךָ לִשְׁמר לַעֲשׂות מִצְותָיו וְחֻקּתָיו אֲשֶׁר צִוְּךָ " (פסוק מה). כְּלומַר, אֲבָל שָׁמַרְתָּ מַה שֶּׁצִּוּוּ או הִנְהִיגוּ אֲחֵרִים זוּלָתו אֲשֶׁר לא כְּתורָתו. כְּמו שֶׁסִּפְּרוּ זַ"ל שֶׁלּא הָיוּ תּורְמִין וְלא מְעַשְּׂרִין, וְהֻצְרְכוּ לְתִקּוּן יוחָנָן כּהֵן גָּדול וְלִגְזר עַל הַדְּמַאי. וְהָיוּ נועֲלִים דֶּלֶת בִּפְנֵי לווִין מִפְּנֵי הַשְּׁמִטָּה, וְהֻצְרַךְ הִלֵּל לְתַקֵּן פְּרוסְבּוּל. וּבִטְּלוּ מֵי סוטָה וְעֶגְלָה עֲרוּפָה, וְסַנְהֶדְרִין מֵרב הַפּושְׁעִים בְּסוף בַּיִת שֵׁנִי, בְּאפֶן שֶׁבָּטַל כָּל מִשְׁפָּט, כְּמו שֶׁסִּפְּרוּ זַ"ל שֶׁגָּבְרוּ בַּעֲלֵי זְרועַ. כְּמו שֶׁהוּא הָעִנְיָן הַיּום עִם כָּל גָּלוּתֵנוּ וְשִׁפְלוּתֵנוּ, שֶׁרַב הַמָּמון בִּפְרַט הַחַיָּב בַּדִּין מואֵס אֶת תּורַת הָאֵל יִתְבָּרַךְ וּמִשְׁפְּטֵי פִיהוּ (ע"פ דברי הימים-א טז, יב), וּמִתְאַמֵּץ עַל יְדֵי גּויִם וְעֶרְכָאותֵיהֶם לְעַוֵּת אָדָם בְּרִיבו (ע"פ איכה ג, לו), וּבְכֵן יֵרְדוּ לְטִמְיון הֵם וְנִכְסֵיהֶם. וּבְאֵלֶּה הִתְבָּאֲרָה סִבַּת חֻרְבַּן בַּיִת שֵׁנִי, וְהַתְמָדַת גָּלוּתו בְּהַתְמָדַת סִבָּתו. 